b'\n_START_ARTICLE_\nVisbis\n_START_SECTION_\nIstorija\n_START_PARAGRAPH_\nApie seniaus\xc4\x85 Visbio praeit\xc4\xaf nieko ne\xc5\xbeinoma, bet ai\xc5\xa1ku, kad apie 900 m. tai buvo prekybos centras. Jame \xc5\xbemon\xc4\x97s gyveno nuo akmens am\xc5\xbeiaus, tikriausiai d\xc4\x97l nat\xc5\xabralaus uosto ir greta esan\xc4\x8dio g\xc4\x97lo vandens._NEWLINE_XII a. pastatyta Visbio katedra, skirta Mergelei Marijai. Ji buvo perstatyta XIII a. ir 1225 m. Link\xc3\xb6pingo (\xc5\xa0vedijos miesto) vyskupas j\xc4\x85 oficialiai atidar\xc4\x97. V\xc4\x97liau buvo pastatytos dar kelios ba\xc5\xbeny\xc4\x8dios. Miestas suklest\xc4\x97jo d\xc4\x97l Hanzos lygos._NEWLINE_Miesto siena tikriausiai prad\xc4\x97ta statyti XII a. Apie 1300 m. ji buvo perstatyta ir pasiek\xc4\x97 dabartin\xc4\xaf auk\xc5\xa1t\xc4\xaf, buvo pastatyti charakteringi bok\xc5\xa1tai, bet kai kurie i\xc5\xa1 j\xc5\xb3 tik XV a. Siena beveik sveika._NEWLINE_1361 m. Gotland\xc4\x85 u\xc5\xbekariavo Valdemaras IV i\xc5\xa1 Danijos ir Visbis tapo dan\xc5\xb3 miestu. Nors jis liko svarbiu miestu, pasirei\xc5\xa1k\xc4\x97 nuosmukio \xc5\xbeenklai. 1391 m., 1394 m. ir 1398 m. Visb\xc4\xaf u\xc5\xbe\xc4\x97m\xc4\x97 ir nusiaub\xc4\x97 po Baltijos j\xc5\xabr\xc4\x85 plaukioj\xc4\x99 piratai (\xc5\xa1ved. Vitaliebr\xc3\xb6derna). Vokie\xc4\x8di\xc5\xb3 ordinas gavo Gotlando sal\xc4\x85 su s\xc4\x85lyga, kad i\xc5\xa1varys piratus, tad 1398 m. Konrad von Jungingen, Ordino Didysis Magistras, u\xc5\xbe\xc4\x97m\xc4\x97 sal\xc4\x85 ir sugriov\xc4\x97 Visb\xc4\xaf. 1408 m. Ordinas pardav\xc4\x97 Visb\xc4\xaf Erikui i\xc5\xa1 Pomeranijos, \xc5\xa0vedijos, Danijos ir Norvegijos karaliui, kuris 1411 m. prad\xc4\x97jo statyti Visborgo pil\xc4\xaf. 1470 m. Hanzos lyga i\xc5\xa1brauk\xc4\x97 Visb\xc4\xaf i\xc5\xa1 savo s\xc4\x85ra\xc5\xa1\xc5\xb3 ir jis nebepriklaus\xc4\x97 lygai._NEWLINE_1525 m. Visbio pirkliai susipyko su Liubeko Vokietijoje pirkliais. Vokie\xc4\x8diai sudegino visas ba\xc5\xbeny\xc4\x8dias i\xc5\xa1skyrus katedr\xc4\x85. J\xc5\xb3 liekanos i\xc5\xa1liko iki \xc5\xa1i\xc5\xb3 dien\xc5\xb3._NEWLINE_1645 m. pagal Br\xc3\xb6msebro taik\xc4\x85 Gotlandas buvo sugr\xc4\x85\xc5\xbeintas \xc5\xa0vedijai po 300 met\xc5\xb3 dan\xc5\xb3 okupacijos. Miestas vyst\xc4\x97si l\xc4\x97tai. XVIII a. vidury \xc5\xa0vedijos vyriausyb\xc4\x97 paband\xc4\x97 pagerinti Visbio gyvenimo standartus, bet buvo ma\xc5\xbeai pasiekta. Tik XIX a. prad\xc5\xbeioje Visbis prad\xc4\x97jo atsigauti kaip uostas ir tapo patrauklus verslui. Tuo metu (1808 m.) Gotland\xc4\x85 u\xc5\xbe\xc4\x97m\xc4\x97 Rusija, bet po keli\xc5\xb3 m\xc4\x97nesi\xc5\xb3 \xc5\xa0vedija sal\xc4\x85 taikiai atgavo.'